جيمي وېلز

جیمي ډونال ویلز (د اګست په 7، 1966 زیږیدلی) چي د جیمبو ویلز په نوم هم پیژندل کیږي، د انټرنیټ متشبث، ویب ماسټر، او پخوانی مالي سوداګر دی. نوموړی د غیر انتفاعي وړیا پوهنغونډ ويکيپېډيا او د انتفاعي ويکي کوربه خدمت Fandom (پخواني ويکيا) شريک بنسټ ايښودونکی دی. جیمي ویلز په نورو آنلاین پروژو لکه بومیس، نیوپیډیا، ویکی ټریبیون او WT ټولنیز باندي هم کار کړی دی.

ویلز د الاباما په هنټسویل کي زیږیدلی دی او زدکړي یې د رینډولف په ښوونځي کي لاسته راوړي دي. تر ښوونځۍ وروسته یې په ترتیب سره د ابرن پوهنتون او د الاباما پوهنتون څخه په مالي برخه کي د لیسانس او ماسټرۍ سندونه ترلاسه کړي دي، او مخکي له دې چي دوکتورا بشپړه کړي په دوو پوهنتونو کي یې د ښوونکي دنده هم ترسره کړه. همدارنګه یې د شیکاګو آپشنز ایسوسی ایټس د څیړنې رییس په توګه هم کار وکړ.

په 1996 کي ویلز او دوه ملګرو یې بومیس رامنځ ته کړ، هغه ویب پورټل چي د جنسي انځورونو د ښودلو لپاره پیژندل کیږي. د 2001 کال د جنورۍ په 15 نېټه ویلز د لیري سنجر او نورو ملګرو سره ویکیپیډیا په لاره واچوله، او یو داسي وړیا خلاص منځپانګۍ پوهنغونډ یې جوړ کړ چي ډېر ژر د چټکي ودي او شهرت څخه برخمن سو. ویلز که څه هم په تاریخي توګه د ویکیپیډیا د یو شریک بنسټ ایښودونکي په توګه پیژندل سوی دی، خو هغه ددې خبري مخالفت وکړ او ځان یې یوازینی بنسټ ایښودونکی اعلان کړ.

ویلز د ویکیمیډیا بنسټ په بورډ کي چي هغه بیا د ویکیپیډیا په جوړولو کي مرسته کوي کار ترسره کوی، او د دې بورډ لخوا دټاکل سوي "د ټولنې بنسټ ایښودونکې" مشرتوب په غاړه لري. د ويکيپېډيا په جوړولو کي د نوموړي د رول له امله هغه په 2006 کي د " نړۍ د 100 تر ټولو اغېزمنو خلکو " په نوم پېژندل سوی دی.